Príloha 3
Kapitola č. 31 - Rôzne

1)	Základná charakteristika kapitoly

Kapitola otvorená: 		4. novembra 2002
Spoločná pozícia EÚ prijatá:	4. novembra 2002	CONF-SK 89/02
Spoločná pozícia EÚ prijatá:	8. novembra 2002	CONF-SK 90/02
Spoločná pozícia EÚ prijatá:	14. novembra 2002	CONF-SK 92/02
Spoločná pozícia EÚ prijatá:	15. novembra 2002	CONF-SK 93/02
Spoločná pozícia EÚ prijatá:	14. novembra 2002	CONF-SK 94/02
Spoločná pozícia EÚ prijatá:	22. novembra 2002	CONF-SK 98/02
Spoločná pozícia EÚ prijatá:	26. novembra 2002	CONF-SK 99/02
Spoločná pozícia EÚ prijatá:	25. novembra 2002	CONF-SK 100/02
Kapitola zatvorená:		13. decembra 2002

2)	Celkové hodnotenie stavu kapitoly

Do negociačnej kapitoly 31 „Rôzne" boli začlenené tie otázky, ktoré sa vyskytli počas rokovaní, a ktoré neboli zahrnuté v predchádzajúcich kapitolách, avšak sú súčasťou legislatívy Európskej únie. Patrí sem osem oblastí:
1.	Európsky rozvojový fond
2.	Výskumný fond pre uhlie a oceľ
3.	Európska centrálna banka
4.	Dodatky k štatútu Európskej investičnej banky
5.	Ochranné opatrenia
6.	Implementácia a manažment predvstupových fondov v nových členských krajinách 
7.	Prechodné opatrenia na poskytovanie pomoci EÚ zameranej na budovanie inštitúcií v nových členských štátoch po vstupe do EÚ
8.	Dočasné ustanovenia – výmena listov

V uvedených oblastiach bola dohodnutá nasledovná úprava po vstupe do EÚ.

1.	Európsky rozvojový fond

SR sa prostredníctvom osobitnej klauzuly, ktorá bude súčasťou Zmluvy o pristúpení, stane zmluvnou časťou partnerskej dohody z Cotonou (The Cotonou ACP – EC Partnership Agreement). SR začne prispievať do Európskeho rozvojového fondu (European Development Fund – EDF) až od začiatku platnosti nového finančného protokolu (10. finančného protokolu, t.j. od 1.3.2005).

V kontexte negociačných rokovaní EÚ navrhla, aby všetky modality príspevku SR do EDF boli rozhodnuté Radou po vstupe SR do EÚ. EK tiež potvrdila, že príspevky členských štátov do EDF budú určované po vzájomných rokovaniach s členskými štátmi, nezávisle od ich príspevkov do rozpočtu EÚ. Príspevok do EDF nie je pevne stanovená čiastka z HDP, ale negociovateľná suma. V súčasnosti je predčasné indikovať výšku príspevku SR do EDF, nakoľko zatiaľ nie je určený celkový objem finančných prostriedkov 10. finančného protokolu a neprebehli negociácie, v akom pomere bude tento objem delený medzi členské krajiny. Očakávame, že tieto rokovania prebehnú až v roku 2004, nakoľko platnosť 9. finančného protokolu vyprší k 28. februáru 2005 a najneskôr k tomuto dátumu sa musia skončiť rokovania o 10. finančnom protokole.

2.	Výskumný fond pre uhlie a oceľ

Nové členské krajiny EÚ sa stanú plnoprávnymi členmi Výskumného fondu pre uhlie a oceľ odo dňa vstupu do EÚ. Každý nový členský štát bude prispievať vopred dohodnutou finančnou čiastkou do fondu, a to proporcionálne k významu jeho uhliarskeho a oceliarskeho sektora podľa metodológie aplikovanej na súčasné členské štáty. Príspevky do Výskumného fondu pre uhlie a oceľ nie sú súčasťou príspevkov do rozpočtu EÚ. 

Posledný odhad výšky príspevku SR do fondu predstavuje 20,11 mil. € (toto číslo bude ďalej upravované). Rovnako ako v prípade predchádzajúcich rozšírení, príspevky do fondu budú realizované v štyroch splátkach:
-	r. 2006:	15 %
-	r. 2007: 	20 %
-	r. 2008: 	30 %
-	r. 2009: 	35 %

3.	Európska centrálna banka

Po tom, čo po vstupe kandidátskych krajín do EÚ sa ich centrálne banky stanú súčasťou Európskeho systému centrálnych bánk, bude automaticky zvýšený upísaný kapitál Európskej centrálnej banky (European Central Bank - ECB) a strop pre zahraničné rezervné aktíva (Foreign Reserve Assets), presunuté do ECB. Budúci podiel každej národnej centrálnej banky na kapitáli ECB bude vypočítaný v súlade s pravidlami aplikovanými pre súčasné členské štáty. Všetky tieto zmeny budú zakotvené v štatúte Európskeho systému centrálnych bánk a ECB. 

4.	Dodatky k štatútu Európskej investičnej banky

SR sa po vstupe do EÚ stane členom Európskej investičnej banky (European Investment Bank – EIB). Členstvo v EIB a podmienky jeho získania budú upravené zmenou Štatútu EIB. Podľa návrhu EÚ bude kapitál banky po rozšírení o 10 nových členov predstavovať 163 727 670 000 €. SR upíše svoj kapitál vo výške 408 489 500 € (tento údaj je indikatívny a bol vypočítaný na základe údajov z roku 2002, publikovaných Eurostatom). Od dátumu vstupu SR bude platiť čiastku 20 424 475 € (t.j. 0,2723 % objemu rezerv a zásob). Táto čiastka korešponduje s podielom kapitálu zaplateného vo forme upísaného kapitálu. Príspevok sa bude realizovať formou 8 splátok (splatné vždy k 30.9. v rokoch 2004-2006, k 31.3. a 30.9. v rokoch 2007-2008 a k 31.3. v roku 2009). Platby budú platené v hotovosti a v spoločnej Európskej mene Euro. Členstvom v EIB SR získa právo nominovať svojich zástupcov do orgánov banky.

5.	Ochranné opatrenia

Ustanovenia o klauzulách týkajúcich sa ochranných opatrení budú súčasťou Zmluvy o pristúpení. Ide o klauzuly o všeobecných ochranných opatreniach (1), o ochranných opatreniach týkajúcich sa vnútorného trhu (2) a o ochranných opatreniach týkajúcich sa spolupráce v oblasti spravodlivosti a vnútorných vecí (3).

(1)	Ak sa v období 3 rokov od dátumu vstupu do EÚ objavia ťažkosti spôsobujúce vážne narušenie ekonomickej situácie v určitom sektore, nový členský štát môže požiadať o možnosť použiť ochranné opatrenia v danej oblasti. Za rovnakých okolností môže súčasný členský štát požiadať o možnosť použitia ochranných opatrení voči jednému alebo viacerým novým členským štátom. Na žiadosť členského štátu rozhodne EK bez odkladu o použití potrebných ochranných opatrení, ako aj podmienok za ktorých budú aplikované. 

(2)	Ak nový členský štát neuspeje v implementovaní záväzkov vyplývajúcich z negociačných rokovaní, čo spôsobí vážne narušenie fungovania vnútorného trhu, EK môže na základe žiadosti členského štátu, alebo z vlastnej iniciatívy, až po dobu 3 rokov od vstupu Zmluvy o pristúpení do platnosti aplikovať príslušné ochranné opatrenia. Tieto sa nesmú aplikovať po dobu dlhšiu ako je nevyhnutné, resp. len dovtedy, pokiaľ nebude predmetný záväzok implementovaný.

(3)	V prípade závažných nedostatkov alebo rizík vyskytujúcich sa v novom členskom štáte v transpozícii, implementácii alebo aplikácii rámcových rozhodnutí a záväzkov týkajúcich sa vzájomného uznávania v oblasti trestného práva, časť VI Zmluvy o EÚ, a direktív a nariadení týkajúcich sa vzájomného uznávania v oblasti občianskeho práva, časť IV Zmluvy o ES, EK môže na žiadosť členského štátu alebo na základe vlastnej iniciatívy až po dobu 3 rokov od dátumu vstupu Zmluvy o pristúpení do platnosti použiť adekvátne ochranné opatrenia.

6.	Implementácia a manažment predvstupových fondov v nových členských štátoch
(vybrané ustanovenia týkajúce sa SR)

Tie opatrenia, ktoré už boli k dátumu vstupu do EÚ predmetom rozhodnutí EK, týkajúcich sa poskytovania pomoci podľa Nariadenia č. 1267/99 (predvstupový program ISPA), a ktorých implementácia nebola k dátumu vstupu ukončená, budú schvaľované EK. 
EK môže len na základe žiadosti zo strany členského štátu modifikovať pomoc ES, zohľadňujúc pritom už podpísané pôžičky s EIB, EBRD alebo s inou medzinárodnou inštitúciou. 
Projekty schválené v súlade s Nariadením č. 1268/99/ES (predvstupový program SAPARD), ktoré už nemôžu byť viac financované z prostriedkov programu SAPARD, môžu byť integrované do programovania zameraného na rozvoj vidieka, financovaného z EAGGF. 

7.	Prechodný fond na poskytovanie pomoci EÚ zameranej na budovanie inštitúcií v nových členských štátoch po vstupe do EÚ

Pomoc EÚ zameraná na podporu budovania inštitúcií v nových členských štátoch (v súčasnosti financované z PHARE) bude pokračovať až do roku 2006. Do tej doby sa predpokladá čerpanie pomoci až do výšky 200 mil. € v roku 2004, 120 mil. € v roku 2005 a 60 mil. € v roku 2006. Pomoc bude prioritne zameraná na posilnenie administratívnych kapacít implementujúcich legislatívu EÚ a na posilnenie inštitucionálnych kapacít v tých oblastiach, ktoré nemôžu byť financované zo štrukturálnych fondov. Ide o nasledovné oblasti: 
–	spravodlivosť a vnútorné záležitosti (posilnenie súdneho systému, kontroly na vonkajších hraniciach, boj proti korupcii); 
–	finančná kontrola; 
–	ochrana finančných záujmov ES a boj proti podvodom; 
–	vnútorný trh (vrátane colnej únie); 
–	životné prostredie; 
–	veterinárne služby a budovanie administratívnych kapacít zameraných na potravinovú bezpečnosť; administratívne a kontrolné štruktúry pre poľnohospodárstvo a rozvoj vidieka (vrátane IACS); 
–	jadrová bezpečnosť; 
–	štatistika a 
–	posilnenie verejnej správy. 

8.	Dočasné ustanovenia – výmena listov

Predmetom úpravy je výmena listov (Exchange of Letters) medzi EÚ a 10 kandidátskymi krajinami (vrátane SR), týkajúcich sa informácií a konzultácií o prijímaní určitých rozhodnutí a opatrení v období pred vstupom týchto krajín do EÚ. Cieľom takejto výmeny listov je, aby kandidátske krajiny boli adekvátne informované o návrhoch novej legislatívy, odporúčaní či iniciatív prijímaných inštitúciami EÚ.

Na základe žiadosti pristupujúceho štátu sa môžu uskutočniť konzultácie. Tie budú prebiehať v rámci tzv. Dočasného výboru (Interim Committee), pozostávajúceho z predstaviteľov EÚ a pristupujúceho štátu. V prípade, že aj po konzultáciách budú pretrvávať ťažkosti v určitej oblasti, na žiadosť pristupujúceho štátu môže byť takáto záležitosť vznesená na ministerskej úrovni. Procedúra konzultácií sa bude aplikovať aj v prípade rozhodnutí prijímaných pristupujúcim štátom, ktoré môžu ovplyvniť záväzky vyplývajúce z jeho pozície ako budúceho člena EÚ, ako aj pri návrhoch spoločných stratégií, návrhov spoločných akcií a návrhov spoločných pozícií Rady.

* * * * *